Hłupońca

Hłupońca ( Glaubnitz) je wjeska  w srjedźišću wokrjesa Budyšin w Hornjej Łužicy. Z lěta 1994 słuša ke gmejnje Pančicy-Kukow. Do 1957 běše samostatna gmejna z wjesnym dźělom Bukowc.

 Geografija 
Wjes leži na lěwym brjoze Klóšterskeje wody pola Porchowa, něhdźe 18 km zapadnje Budyšina. Susodna wjes na sewjerozapadźe su Kašecy.

 Ležownostne mjena 
Michał Rostok naliči 1887 slědowace serbske ležownostne mjena: Zady wonkach, Za dołkami, Mjez dołkami, Sucha łuka, Lipica, Za Lipicami, Brodźe, Na starych dźěłošćach, Na Ležowach, Dubiny, W Krupic kuće, W Rakownjach, Na kužołku, Na horach, Pod horami, Na přelčinskej łucy, Stare łuki, Pola Žuric ławy, Pola Jankec młyna, Horne doły, Křińca, Na ladkach.Michał Rostok: Ležownostne mjena. W: ČMS 40 (1887), str. 3–50, tu str. 20 (digitalizat).

 Stawizny 
Wjeska naspomni so k prěnjemu razej pisomnje w lěće 1374 w dawkowym registrje klóštra Marijina hwězda pod mjenom Glupenicz. Ležownostne knjejstwo wukonješe přez lětstotki klóšter, při čimž měješe we 18. lětstotku tež Budyski krajny bohot podźěl Hłupońcy w swojim wobsydstwje.

 Wobydlerstwo a rěč 
Po Mukowej statistice z lětow 1884/85 rěčachu tehdy 52 wot cyłkownje 98 Hłupońčanow serbsce (53 %). Arnošt Černik zwěsći w lěće 1956 serbskorěčny podźěl wobydlerstwa wot jenož hišće 7 %. Z tym bě Hłupońca najmjenje serbska wjeska w dźensnišej gmejnje Pančicy-Kukow. Nimo Kašec a Žuric je wona tež jedna z třoch gmejnskich dźělow Pančic-Kukowa bjez katolskeje wjetšiny a scyła jenička bjez přispomnjenja hódneho katolskeho wobydlerstwa – 1925 běštaj mjez cyłkownje 69 wobydlerjemi runje dwaj katolskaj. Protestanća přisłušeja ewangelskej wosadźe w Hornim Wujězdźe.

mini|center|upright=1.6|Powětrowy wobraz Hłupońcy

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Pančicy-Kukow
Kategorija:Sydlišćo w serbskim sydlenskim rumje
Kategorija:Prěnje naspomnjenje 1374
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1957